  Майя Бывальцева Дэбесын гурт школаосын дышетскисьёс пӧлын шахматэн ӝог но блиц амалъёсын шудонъя огъяросси ӵошатсконъёссы мыно, отчы Россилэн 17 улосвылъёсысьтыз 222 пиналъёс пырисько. Со сярысь Удмуртиысь дышетонъя но тодосъя министерстволэн пресс-службаез ивортэ. Ӵошатсконъёсты сӥё-дано усьтон 20-тӥ толшоре ортчиз. Ужрадэ Удмуртиысь дышетонъя но тодосъя министр Светлана Болотникова, элькунысь физкультурая, спортъя но егитъёсын ужан политикая министр Александр Варшавский, Дышетскисьёслэн шахматъя калыккуспо огазеяськонзылэн кивалтӥсез Александр Костьев но мукетъёсыз пыриськизы. Ижкарын шахматъя туж усто школа, нош Дэбес черкогурт организационно-методической центр луоз. Туж шуныт пумитазы, татын улӥсьёс капчи мылкыдоесь Александр Костьев, Дышетскисьёслэн шахматъя калыккуспо огазеяськонзылэн кивалтӥсезСолэн кылъёсызъя, ӝоген Дэбесын Ресурс центр усьтозы, дышетӥсьёсты дасяны кутскозы. 20-тӥ толшоре ик ӝог шахматъя нырысетӥ ньыль туръёс ортчизы. Пиос пӧлын Марий Элысь дышетскись азьпала потӥз, нылъёс пӧлын - Удмуртиысь. Удмуртиын шахматэн шудӥсьёслэн кужымзы будэ. Ми понна бадӟым инты басьтэ «Шахматы в школах» ӵектос. Одӥг дышетскон ар ӵоже 100 пала дышетон юртъёс ӵектосэ итӥськизы. 20 сюрс 500 дышетскисьёс пырисько ни Светлана Болотникова, Удмуртиысь дышетонъя но тодосъя министрСолэн верамезъя, «Образование» йӧскалык ӵектосъя 2020-тӥ арын элькунысь 42 школаосын «Будон интыос» («Точка роста») кылдозы, отын шахматэн шудон висъетъёс но луозы. 21-тӥ толшоре ӝог шахматъя 5-9 туръёс ортчизы. 22-тӥ толшоре пиналъёс блиц амалын 11 туръёсын шудозы. Со нуналэ ик вормисьёсты пусъёзы. Ватсалом, пинал спортсменъёс понна лулчеберет ужрадъёс но дасязы. Соосты Сибыр сюреслэн музеяз, «Лымы Пог» фестивале, киужъёсъя юртэ мастер-классъёсы нуллозы.  Тодэ вайытом, «Дышетон» йӧскалык ӵектос улсын Удмуртиысь гурт ёросъёсын 2022-тӥ арозь 157 «Будон интыос» («Точки роста») ужаны кутскозы. Юкаменск ёросын, кылсярысь, сыӵе центрез 2020-тӥ арын усьтозы ни.  Тегъёс: Спорт Дышетон Дэбес Удмуртия Россия пиналъёс СветланаБолотникова 100ар шахмат  